钦定古今图书集成/方舆汇编/职方典/第1252卷 > 《石鼓书院记》朱熹
## 钦定古今图书集成/方舆汇编/职方典/第1252卷 > 《石鼓书院记》朱熹

“石鼓据蒸、湘之会，江流环带，最为一郡佳处，故有书
院。起唐元和间州人李宽之所为。至国初时，尝赐敕
额。其后乃复稍徙而东，以为州所，则书院之迹于此
遂废而不复修矣。淳熙十二年，部使者潘侯，始因旧
址列屋数间，榜以故额，将以俟四方之士有志于学
而不屑于课试之业者”以居之，未竟而去。今使者成
都宋侯若水子渊，又因其故而益广之，别建重屋以
奉先圣先师之像，且纂国子监及本道诸州印书若
干卷，而俾郡县择遣修士以充入之。盖连帅林侯栗，
诸使者苏侯诩、管侯鉴、衡守薛侯伯宣，皆奉金赍割
公田以佐其役，逾年而后落其成焉。于是宋侯以书
来曰：“愿记其实，以诏后人，且有以幸教其学者，则所
望也。”予惟前代庠序之教不修，士病无以为学，往往
择胜地，立精舍，以为群居读书之所，而为政者乃成
就而褒表之，若《此山》、若《岳麓》、若《白鹿洞》之类是也。逮
至本朝庆历、熙宁之盛，学校之官遂遍天下，而前日
处士之庐无所用，则其旧迹之芜废，亦其势然也。不
有好古图旧之贤，孰“能谨而存之哉？”抑今郡县之学
官置博士弟子员，皆未尝考德行义道之素，其所受
授，又皆世俗之书，进取之业，使人见利而不见义。士
之有志为己者，盖羞言之。是以尝欲别求晏闲清旷
之地，以共讲其所闻而不可得。此二公所以慨然发
愤于斯役，而不敢惮其烦，盖非独不忍其旧迹之芜
废而已也。故特为之记其本末，以告来者，使知二公
之志所以然者，而无以今日学校、科举之意乱焉。又
以风晓在位，使知今日学校科举之害，将有不胜言
者，不可以是为适然而莫之救也。若诸生之所以学，
而非若今之人所谓，则昔吾友张子敬夫所以记夫
《岳麓》者，语之详矣。顾于下学之功有所未究，是以讲
其言者，不知所以从事之方，而无以蹈其实，然今亦
何以他求为哉？《易》曰：“养其全于未发之前，察其几于
将发之际，善则扩而充之，恶则克而去之。”其亦如此
而已，又何俟于予言哉！